I-ca-yaa 52
Ɛ Jɛ-ru-tha-lɛm lɔcdɛ tɛth
1
Keri keri lö Dha-yɔn,
kä jak ni rɔ kä bum,
läthni bi̱i̱du min gɔaa,
lö Jɛ-ru-tha-lɛm wec
in rɛl rɔ,
kɛ ɣöö /ci nɛy tin ka̱n cuɛl
kɛnɛ nɛy tin jiäk rɔ̱ bi
nyɔk kɛ ben kä ji̱.
2
Tɛŋni tur pua̱a̱nydu piny,
jiɛc rɔ, nyuuri
lö Jɛ-ru-tha-lɛm,
lony kuatni ŋuääkdu,
lö nya Dha-yɔn mi pɛ̈c.
3
Kä cu Kuoth Nhial nɛmɛ lar wëë i̱, “Ca yɛ kɔak kɛ baŋ, kä ba yɛ luɛl a thil yio̱w. 
4
Kɛ ɣöö ci Kuäär ni Kuoth ruac ɛn ɣöö kɛ nhiam ci nɛɛkä wä kä I-jëp kɛ ɣöö bikɛ wä cieŋ thi̱n, kä cu ji̱ A-thi-ri-ya kɛ wä ciɛŋ ɛ jiäk ni baaŋ. 
5
Kä cu Kuoth Nhial lɛni ruac ɛn ɣöö täämɛ min cä liŋ /ciɛ ɣöö ca nɛɛkä naŋ ni baaŋ a thil luɔt? Kä wiee ni nɛy tin ruackɛ kɛ, kä lökɛ ni ciötdä ni ciaŋ. 
6
Kɛ kui̱c ɛmɔ bi nɛɛkä ciötdä ŋa̱c, kɛ kui̱c ɛmɔ bikɛ jɛ ŋa̱c ɛn cäŋ ɛmɔ ɛn ɣöö ɛ ɣän ruac ɔ, kɛ thuɔ̱k ɛ ɣän.”
7
Ku ciök nɛɛni tin nööŋkɛ thuk
lɛ gɔw i̱di wi̱i̱ pa̱a̱m,
nɛy tin latkɛ mal kä nööŋkɛ
thuk ti gɔw,
nɛy tin latkɛ ka̱n tin
jiökɛ Dha-yɔn i̱,
“Kuothdu ɛ Kuäär.”
8
Li̱eŋɛ ci yiëënkun jiööthkiɛn kap nhial,
kɛn kɛ̈tkɛ dit kɛɛl
kɛ tɛ̈th lɔaac,
kɛ ɣöö bikɛ Kuoth Nhial
nɛn kɛ nyinkiɛn mi wëë wä
luny kä Dha-yɔn.
9
Kɛ̈tdɛ diit tɛthkä lɔaac kɛɛl,
lö yɛn da̱k Jɛ-ru-tha-lɛm,
kɛ ɣöö ci Kuoth Nhial nɛɛkɛ bum,
cɛ Jɛ-ru-tha-lɛm luɛl.
10
Bi Kuoth Nhial buɔ̱mdɛ nyoth
nhiam dööri diaal,
kä bi pek wec muɔ̱ɔ̱n diaal
ka̱n Kuɔthda nɛn.
11
Jiayɛ jiayɛ wuɔcɛ rɔ ɛn wi̱ni,
/cuarɛ ti jiäk thiap,
bia raar rɛydɛ kä lakɛ rɔ̱,
yɛn nɛy tin kapkɛ kuak Kuɔth Nhial.
12
Kɛ ɣöö /ci yɛn bi jiɛɛn
kɛ pɛ̈th,
kä /ci yɛn rɔ̱ bi bar,
kɛ ɣöö bi Kuoth Nhial wä nhiamdun,
ɛn Kuoth I-thɛ-rɛl
bɛ yɛ gaŋ jɔk ɔ.
Cuɔ̱c jäŋä
13
Kä cu kuoth nhial wee i̱,
“Nɛ̈nɛ ja̱ŋdä bɛ la̱tdɛ luäŋ,
ba jɛ liak kä ba jɛ
kap nhial,
bɛ te ni nhial ɛlɔ̱ŋ.
14
Cu nɛy ti ŋuan ga̱a̱c
mëë ca jɛ nɛn,
cu nëndɛ naath gäy
kɛ ɣöö /ca jɛ ŋic,
/ci ta̱a̱dɛ ce̱tkɛ ta̱a̱ ran,
15
bɛ döör ti ŋuan gäy,
kä bi kua̱r ti ŋuan
biɛt kɛ nëndɛ,
kɛ ɣöö bikɛ ti /ka̱n la̱rkɛ nɛn,
kä bikɛ mi /ka̱n liŋ ŋa̱c.”
